SKRIFTLIG FORESPØRGSEL E-2939/00

af Michl Ebner (PPE-DE) til Kommissionen

(19. september 2000)

Om: Fælles asyl-, immigrations- og indvandringspolitik

Da Amsterdam-traktaten trådte i kraft pr. 1. maj 1999, kom asylpolitikken, den frie bevægelighed for personer, visumpolitikken, bestemmelserne om passage af grænser, indvandringspolitikken og tredjelandsstatsborgeres rettigheder ind under Fællesskabets kompetence. Artikel 61-63 i EF-traktaten indeholder en præcis målsætning, som Fællesskabet skal gennemføre inden for en frist på fem år. Hvad angår asyl-, immigrations- og indvandringspolitikken drejer det sig bl.a. om minimumsstandarder for modtagelse af asylansøgere, minimumsstandarder for midlertidig beskyttelse, betingelser for indrejse og ophold, ulovlig indvandring og ulovligt ophold og definition af rettigheder og betingelser for tredjelandsstatsborgeres ophold.

Kommissionen bedes oplyse, hvilke konkrete forslag der er udarbejdet i så henseende, hvor langt man er nået med dette arbejde og på hvilket stadium den fælles asyl-, immigrations- og indvandringspolitik befinder sig?

Svar afgivet på Kommissionens vegne af António Vitorino

(9. november 2000)

Kommissionen henviser det ærede medlem til formandskabets konklusioner fra Det Europæiske Råd i Tammerfors (oktober 1999) og til resultattavlen vedrørende fremskridt hen imod oprettelsen af et område med frihed, sikkerhed og retfærdighed, der er blevet officielt fremsendt til Parlamentet. En ajourført resultattavle vil snarest ligeledes blive fremsendt til Rådet og Parlamentet, bl.a. med henblik på at forberede Parlamentets årlige debat om fremskridtene på områderne retlige og indre anliggender (RIA) i januar 2001.

Følgende forslag er siden maj 1999 fremsat af Kommissionen eller ændret efter Parlamentets udtalelse (september 2000):

- Rådets forordning om oprettelse af Eurodac til sammenligning af asylansøgeres og visse andre udlændinges fingeraftryk (26. maj 1999) og ændret forslag efter udtalelse fra Parlamentet (15. september 2000)

- Rådets direktiv om ret til familiesammenføring (1. december 1999) og ændret forslag efter udtalelse fra Parlamentet (10. oktober 2000)

- Rådets beslutning om oprettelse af Den Europæiske Flygtningefond (14. december 1999) og ændret forslag efter udtalelse fra Parlamentet (september 2000)

- Rådets forordning (EF) om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og dem, hvis statsborgere er fritaget for denne forpligtelse (26. januar 2000) og ændret forslag efter udtalelse fra Parlamentet (21. september 2000)

- Rådets direktiv om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger til fremme af en ligelig fordeling mellem medlemsstaterne af indsatsen med hensyn til modtagelse af disse personer og følgerne heraf (24. maj 2000)

- Rådets direktiv om minimumsstandarder for procedurer i medlemsstaterne for tildeling og fratagelse af flygtningestatus (20. september 2000).

Kommissionen har endvidere vedtaget to arbejdsdokumenter: fælles standarder for asylprocedurer (3. marts 1999) og Evaluering af Dublin-konventionen: Udvikling af Fællesskabets lovgivning om, hvilken stat der er ansvarlig for behandlingen af en asylansøgning, der indgives i en af De Europæiske Fællesskabers medlemsstater (21. marts 2000).

Kommissionen har endvidere til hensigt inden udgangen af 2000 at fremlægge to politiske meddelelser, den ene om indvandringspolitik og den anden om en fælles asylprocedure og en ensartet status, som gælder i hele EU, for dem, der indrømmes asyl.